﻿ Ալիևը գիտակցում է, որ հողը հոսում է «ոտքերի» տակից
Ալիևը գիտակցում է, որ հողը հոսում է «ոտքերի» տակից
12:21 - 26/հոկտեմբերի/2019
Դիտել նաև Ալիևի ու Մեհրիբանի ծրագիրը. Փետրվարի 9-ին՝ արտահերթ խորհրդարանական ընտրություններ Ադրբեջանում Ադրբեջանական գազ նաև Եվրոպայի համար. Պատմական նախագիծը շահագործվեց Նոր հարված՝ ընդդեմ Հայաստանի Մեջլիսի քշածն ու Մեհրիբանի բերածը
Ադրբեջանական լրատվամիջոցների տեղեկություններով, Մեհտիևը օրերս հրավիրվել էր Բաքվից ոչ հեռու գտնվող նախագահական «Զագուլբա» նստավայր, որտեղ Իլհամ Ալիևը նրան շնորհակալություն էր հայտնել երկարամյա հավատարիմ ծառայության համար և «Հեյդար Ալիևի» շքանշան շնորհել: Ինչպես հաղորդում է «Ազատությունը»՝ այս հրաժեշտի հանդիպման ժամանակ Իլհամ Ալիևը, բարձր գնահատելով Մեհտիևի անցած աշխատանքային ուղին` պարբերաբար հիշեցնում էր, որ նա իր բյուրոկրատական վերելքի և ազդեցության համար պարտական է նախևառաջ Հեյդար Ալիևին:
81-ամյա Ռամիզ Մեհտիևը նախագահի աշխատակազմի ղեկավարի պաշտոնը զբաղեցնում էր ավելի քան 24 տարի` 1995 թվականից: Նրա կարիերան սկիզբ էր առել դեռ խորհրդային շրջանում․ նա աշխատել էր որպես Ադրբեջանի կոմկուսի Բաքվի 26 կոմիսարների շրջկոմի քարտուղար, ապա տեղափոխվել էր կենտկոմ` զբաղեցնելով գաղափարախոսության գծով քարտուղարի առանցքային կարևորություն ունեցող պաշտոնը: 90-ականների կեսերին` Հեյդար Ալիևի իշխանության վերադառնալուց հետո, Մեհտիևը արագորեն վերագտավ իր երբեմնի ազդեցությունը: Շատերի գնահատմամբ, նա Ադրբեջանի իշխանական համակարգի գորշ կարդինալն էր, առանց որի հավանության չէր կայացվում որևէ էական քաղաքական կամ կադրային որոշում:
Սակայն, Ադրբեջանում ընդդիմադիրների համոզմամբ՝ կադրային վերջին փոխատեղումները հազիվ թե որևէ էական փոփոխության հանգեցնեն երկրի կյանքում: «Վերջին կադրային փոփոխությունները և բարեփոխումների մասին պնդումները կոսմետիկ բնույթ են կրում և բացառապես ներքին լսարանի համար են նախատեսված: Միևնույն է, իշխանության գործողությունների ռազմավարությունը որոշում է Իլհամ Ալիևը, իսկ մյուս բոլոր չինովնիկները պարզապես կատարում են երկրի ղեկավարի հրահանգները», -«Ազատություն» ռադիոկայանի ադրբեջանական ծառայությանը տված հարցազրույցում նշել է Ադրբեջանի Ժողովրդական ճակատի առաջնորդ Ալի Քերիմլին:
Ինչպես հաղորդում է ռադիոկայանը՝ Մեհտիևի հրաժարականից բացի, վերջին օրերին Բաքվում շատ է քննարկվում երիտասարդ կամ համեմատաբար երիտասարդ ադրբեջանցի պաշտոնյաների առաջխաղացման մասին: Էկոնոմիկայի 54-ամյա նախարար Շահին Մուստաֆաևը (ծնունդով նոյեմբերյանցի) նշանակվել է փոխվարչապետ: Նրա թափուր մնացած պաշտոնը փոխանցվել է Միքայիլ Ջաբարովին: 43-ամյա այս պաշտոնյան ադրբեջանցի գլխավոր բարեփոխչի համբավն ունի` նախկինում աշխատել է որպես Կրթության, ապա նաև Հարկահանության նախարար` երկու գերատեսչություններում էլ որոշակի նորամուծությունների հեղինակ դառնալով:
Թերևս, Ալիևը փորձում է կադրային փոփոխություններով իշխանության վարկանիշը բարձրացնել, մյուս կողմից կլանային պայքարը՝ առճակատման չհասցնել: Մյուս կողմից, Ալիևն այս քայլերով գիտակցում է, որ վաղ թե ուշ, ընդդիմությունը կարող է հասարակական դժգոհությունը մոբիլիզացնել, իսկ եղած կադրերով երկրում բարեփոխումների իրականացման ճառերով ոչ մեկին չես խաբի: